Eksport minyak sawit turun 41.7 peratus
KUALA LUMPUR: Prestasi keseluruhan eksport produk sawit
sepanjang tempoh Perintah Kawalan Pergerakan (PKP) sehingga 14 April, 2020
mencatatkan penurunan signifikan 34.8 peratus atau 793,257 tan kepada 1,486,521
tan berbanding 2,279,778 tan bagi tempoh yang sama pada 2019.  Menteri Perusahaan Perladangan dan Komoditi, Datuk Dr.
Mohd Khairuddin Aman Razali berkata, eksport minyak sawit iaitu minyak sawit
mentah dan minyak sawit proses menyusut 41.7 peratus atau 636,847 tan kepada
890,331 tan berbanding 1,527,178 juta tan bagi tempoh yang sama. Sehubungan itu, beliau berkata, Kementerian Perusahaan
Perladangan dan Komoditi (KPPK) akan meningkatkan usaha penerokaan pasaran
baharu melalui pelbagai strategi yang bersesuaian dengan negara berkenaan. “Malaysia juga bersedia untuk melaksanakan urusan
berkongsi kepakaran dan kemahiran melalui misi perdagangan, penganjuran seminar
berkaitan isu teknikal dan ekonomi, pelaksanaan program pengenalan industri
sawit Malaysia serta berkongsi tadbir urus industri sawit,” katanya dalam
kenyataan semalam. Mengulas selanjutnya, beliau berkata, selain pasaran
sedia ada yang akan terus diperkukuhkan terutamanya di India, China dan
Kesatuan Eropah, KPPK telah mengenal pasti pasaran baharu yang berpotensi
dibangunkan melalui pelaburan langsung atau pelaburan secara usaha sama. Mohd Khairuddin berkata, antara negara yang berpotensi
adalah dari rantau Asia Pasifik (Filipina, Vietnam dan Myanmar), Timur Tengah
(Mesir, Arab Saudi dan Jordan), negara rantau Afrika (Djibouti, Ethiopia,
Somalia dan Mozambique) serta dari Asia Tengah (Afghanistan, Uzbekistan dan
Kazakhstan) dengan anggaran pasaran dua juta tan setahun. Menurutnya sebilangan besar negara tersebut telah
menunjukkan minat berkaitan aspek pembekalan atau terlibat dalam pengembangan
serta pembuatan industri minyak dan lelemak menggunakan minyak sawit Malaysia. “Perkembangan ini menunjukkan keyakinan
negara-negara tersebut terhadap kualiti minyak sawit Malaysia. Ia juga
membuktikan kelebihan Malaysia sebagai pembekal minyak sawit dan boleh dipercayai
sebagai rakan kerjasama dalam membangunkan industri minyak sawit dan lelemak
berasaskan sawit di negara mereka,” kata Mohd Khairuddin. – Bernama 
See author's posts
